DA eis onafhanklike forensiese oudit van Eskom | Maroela Media
Die Demokratiese Alliansie het Dinsdag 'n "volledige onafhanklike forensiese oudit" van die nasionale kragvoorsiener Eskom versoek.
"Gegewe die haglike toestand van Eskom, die effek op die ekonomie en die lewens van gewone inwoners, versoek die Demokratiese Alliansie 'n volledige onafhanklike forensiese oudit van Eskom," het Ghaleb Cachalia, die DA se skaduminister van openbare ondernemings, gesê.
"Die stelsel van begunstiging en politieke terugbetalings duur voort, en dringende stappe moet gedoen word om die situasie te beredder. Hierdie verrotting kan nie bloot voortgaan soos die afgelope paar dekades onder die ANC se regering nie."
Cachalia se uitlatings kom ná 'n mediaonderhoud waar Jan Oberholzer, bedryfshoof van Eskom, gesê het Eskom is "gekaap" en die kaping is "deurtrek deur die hele organisasie".
Hy het gesê dit is nie voldoende om 'n "energie-oorlogskamer" op die been te bring, onder leiding van adjunkpres. David Mabuza nie. Die oorlogkamer sluit finansiesminister Tito Mboweni, energieminister Gwede Mantashe en minister van openbare ondernemings, Pravin Gordhan, in.
Cachalia het gesê die vier mans is "dieselfde kwartet wat die kragvoorsiener uitgelewer het en die land in dié verknorsing laat beland het".
"'n Deeglike ondersoek oor die wanadministrasie en verrotting binne dié sleutel-entiteit is nodig. Huidige maatreëls wat die presidensie aangekondig het, insluitend die versnelde aanstelling van André de Ruyter as Eskom se nuwe uitvoerende hoof, laat vrae ontstaan oor die aanstelling en of dit sal insluit dat sy huidige kontrak met Nampak uitgekoop sal word."
Die regering het Vrydag die vinnigste en goedkoopste opsies versoek om die kragprobleme op te los.
"Daar is tans immergroen kontrakte van meer as 20 jaar wat die land ongeveer R1,4 biljoen ("trillion") uit die sak sal jaag en die voormalige minister het geweier om die 27 IPP-eienaars bekend te maak. Die versuim om belangrike inligting bekend te maak, skep verdere twyfel en 'n groter kommer dat diegene wat by staatskapping betrokke was, nog steeds voordeel trek daaruit ten koste van gewone Suid-Afrikaners en die ekonomie."
Polisiehoë vas oor bedrog van R1,1 miljoen
Gordhan is ook nie 'n heilige koei nie… hy was nog nooit 'n ingenieur nie. Onkundiges word maklik geflous. Daar was onlangs glo 'n span buitelandse kundiges by Medupi. Waar is die verslag? Die kommunistiese handves wat die ANC ook aanhang, glo alles moet tot die proletariaat se voordeel strek… wat wheel en deal heilig… al stort alles oor die krans. Die Super Six sit almal voor in die bakkie… by die bestuur-ders van Eskom. Dis bietjie te vol vir oorlewing en die spoed waarteen kerse moet byhou…
Die DA kan nie eers hulle eie stoep skoon hou nie. Nog praat en beloftes en dans dit vakansie.
Net nie PWC nie. . . . hulle is net so korrup.
Jaaaa, neef Anti-Da… nou ook nie, dat jý of jou party, enigsins iets meer sinsvols kan doen, of voorstel nie… maar mor en brom, dié kan jul!
BEE op sy beste. Die land se staatsinstellings is terminal siek en die skuld raak elke dag meer, maar onafhanklike kragvoorsieners word verbied. Hoe red jy ESKOM as die meeste verbruikers van elektrisiteit nie daarvoor betaal nie? Jy kan oudit tot jy blou is en oorlogkamers inrig, maar hoe gaan jy verbruikers kry om te betaal vir elektrisiteit?